KISKŐRÖS VÁROS POLGÁRMESTERE
ELŐTERJESZTÉS
(a Képviselő-testület 2025. május 28-i ülésére)
TÁRGY: 
Beszámoló a KőrösSZOLG NONPROFIT Kft. 2024. évi tevékenységéről, alapítói hatáskörök gyakorlása a Kft-nél
Kiskőrös Város Képviselő-testülete, a 145/2014. és 2/2015., 25/2015 számú képviselő-testületi határozatok alapján a Kiskőrös Önkormányzat Kommunális Szolgáltató Korlátolt Felelősségű Társaságból kiválással egy új nonprofit gazdasági társaságot hozott létre közfeladatok elvégzése céljából, melynek elnevezése KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság – rövidített nevén: KŐRÖSSZOLG Nonprofit Kft (a továbbiakban: Kft). A Kft. feladata - alapító okiratának megfelelően - a Magyarország helyi önkormányzatairól szóló 2011. évi CLXXXIX. törvényben (továbbiakban: Mötv.) meghatározott egyes közfeladatok ellátása. A döntések értelmében a cégbejegyzést követően a működését 2015. július 1. napjától megkezdte.
A 100%-ban Kiskőrös Város Önkormányzata tulajdonát képező Kft tulajdonosi jogait a Képviselő-testület gyakorolja. A Polgári Törvénykönyvről szóló 2013. évi V. törvény (továbbiakban: Ptk.) 3:109. § (1) bekezdésben foglaltak szerint: „A gazdasági társaság tagjainak döntéshozó szerve a legfőbb szerv.” Ptk. 3:109. § (4): „Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.”
Ptk. 3:109. § (2) bekezdése: „A gazdasági társaság legfőbb szervének feladata a társaság alapvető üzleti és személyi kérdéseiben való döntéshozatal. A legfőbb szerv hatáskörébe tartozik a számviteli törvény szerinti beszámoló (a továbbiakban: beszámoló) jóváhagyása és a nyereség felosztásáról való döntés.”
A Kft. a számviteli törvény rendelkezései alapján összeállította a 2024. évi egyszerűsített éves beszámolóját, amely a határozat-tervezet 1. sz. mellékletét képezi. A határozat-tervezet 1. sz. melléklete tartalmazza a 2024. évi mérleget, eredménykimutatást, kiegészítő mellékletet, a közhasznúsági mellékletet és a Független Könyvvizsgálói Jelentést. Benyújtásra került a Kft. 2025. évre vonatkozó üzleti terve, melyet a határozat-tervezet 2. sz. melléklete tartalmaz. A független könyvvizsgáló elvégezte a beszámoló könyvvizsgálatát, a Felügyelő Bizottság a beszámolót és az üzleti tervet 2025. május 27-i ülésén tárgyalja.
A Kft. főbb jellemző adatai: 
A beszámoló alapján a tárgyi eszközök könyv szerinti értéke 
55.187 ezer Ft.  A tárgyévben jelentősebb beruházás nem történt. A változást legnagyobb részét a fürdő üzemeltetéshez szükséges eszközök pótlása indokolja.
A mérlegfőösszeg jelentősen (-69 millió Ft) csökkent a 2023. évhez képest, az értéke 142.503 ezer Ft, amely az eszköz oldalon az aktív időbeli elhatárolások csökkenéséből keletkezett. Az aktív időbeli elhatárolások között a számvitelről szóló 2000. évi C. törvény 32.§ (1) bekezdése szerint, a 2025. évet terhelő költségeket számolta el. 

Bevételek aktív időbeli elhatárolására a 2024. évi költségek ellentételezésére járó bevételt, illetve támogatásokat könyvelte a Kft., amelyeket a mérlegkészítés időpontjáig megkapott. 

A forgóeszközök aránya 58%, értéke 83.341 ezer Ft, amelyen belül a készletek aránya 5%, pénzeszközök 74 %, követelések 21 %. A követelések értéke 17.305 ezer Ft. Követelésekre a Kft. értékvesztést nem számolt el.
A rövid lejáratú kötelezettség összege 36.345 ezer Ft (amely jelentősen csökkent az előző évhez képest – 82 millió Ft-tal) ebből szállítókkal szembeni kötelezettség 13.539 ezer Ft, adóhatósággal szembeni kötelezettség 8.116 ezer Ft, munkavállalókkal szembeni kötelezettség 12.187 ezer Ft, egyéb kötelezettség 2.488 ezer Ft. A Kft fizetési kötelezettségeinek a fizetési határidők betartása mellett minden esetben eleget tett.
Az értékesítés nettó árbevétele 318.223 ezer Ft, amely 45,8 millió Ft-tal több, mint a 2023. évi.
Az egyéb bevételek összege 510.745 ezer Ft, amelyből 93 % önkormányzati közfeladatok ellátására felhasznált támogatás. Az önkormányzati közfeladatok ellátására kapott támogatás összege 473.871 ezer Ft. A fel nem használt támogatás összegét, 8.000 Ft-ot a Kft. a támogatási szerződésekben foglalt határidőig az Önkormányzat részére visszautalta. 

A Kft. 2024. évi üzemi tevékenység eredménye 6.669 ezer Ft, adózott eredménye 6.495 ezer Ft. 
A 2025. évi gazdálkodáshoz benyújtott üzleti terv tartalmazza a nonprofit tevékenységhez kapcsolódó tervezett bevételeket és kiadásokat támogatási szerződésenként feladatokhoz rendelten, a tervezett vállalkozási tevékenységhez kapcsolódó tervezett bevételeket és ráfordításokat a tervezett eredménnyel, valamint a tervezett beruházásokat.
A fentiek alapján javaslom, hogy a Képviselő-testület a Kft. 2024. évi egyszerűsített éves beszámolójáról és a Kft. 2025. évi üzleti tervéről a határozat-tervezetben foglaltak szerint döntsön.
Kiskőrös, 2025. május 22.

Domonyi László Mihály sk.

polgármester
HATÁROZAT-TERVEZET
A Képviselő-testület az önkormányzat kizárólagos tulajdonában lévő KŐRÖSSZOLG Nonprofit Kft. tulajdonosi jogait gyakorló hatáskörében:
1. a KŐRÖSSZOLG Nonprofit Kft. 2024. üzleti évre vonatkozó egyszerűsített éves beszámolóját (mérlegét, eredménykimutatását, kiegészítő mellékletét és közhasznúsági mellékletét) -figyelemmel a Felügyelő Bizottság és a Könyvvizsgáló jelentésére is - a határozat 1. sz. melléklete szerinti tartalommal jóváhagyja. 
2. a KŐRÖSSZOLG Nonprofit Kft. ügyvezetőjének a 2025. évre benyújtott üzleti tervét a határozat-tervezet 2. sz. melléklete szerinti tartalommal elfogadja.

